Il-Malta Football Referees Association mistennija tastjeni mill-vot li ser jittieħed waranofsinhar fil-Kunsill tal-MFA sabiex ikun deċiż jekk dan l-istaġun jiġix iddikjarat null inkella jekk jingħatawx il-verdetti finali. F’korrispondenza li ċċirkolat bejn il-membri tal-MFRA matul il-ġurnata tal-Ħadd jidher li ż-żewġ rappreżentanti tal-assoċjazzjoni ser ikunu parti mil-laqgħa, imma mbagħad ser jastjenu milli jivvutaw billi jħallu l-laqgħa sakemm jittieħed il-vot. Fl-e-mail li TVM Sport għandu kopja tagħha, l-MFRA qiegħda tgħid li l-prinċipji tan-newtralità u l-imparzjalità huma kruċjali f’dan il-mument, u l-assoċjazzjoni trid tassikura li n-newtralità tintwera f’kull ċirkostanza u mhux biss fil-grawnd. Dan ifisser li jekk l-MFRA ser tasjteni milli tivvota, allura minn tal-inqas ser ikun hemm sitt astensjonijiet għaliex aktar kmieni l-ġimgħa li għaddiet l-MFA ħabbret li l-Viċi Presidenti u t-Teżorier tal-assoċjazzjoni ser jastjenu mill-vot.